runetrust/blame-folketinget-dk huggingface dataset:
Peter Kofod (DF), 2023-05-03:
Tak for det.
Jeg er jo glad for, at Danmarksdemokraterne anerkender den problemstilling, der er mellem by og land, for de fleste danskere bor jo faktisk i landområderne eller i mindre byer, og jeg kan da godt løfte sløret for, at der nok ikke kommer nogen og vil bygge en metro i den by, jeg bor i, som er en by i Sønderjylland.
Det skal vi nok ikke forvente.
Så der er privatbilismen selvfølgelig vejen frem.
Jeg undrer mig også lidt over Danmarksdemokraternes kommentar om finansieringen, for det kommer da bag på mig, at Danmarksdemokraterne ikke slår til her og siger: Yes, vi er klar til at hjælpe Dansk Folkeparti med at give den én på goddagen i forhold til at begrænse de meget, meget høje udgifter, Danmark og danskerne har til uønsket indvandring fra islamiske lande.
Hvorfor er det, hr. Hans Kristian Skibby, at vi ikke giver hinanden håndslag på i dag i Folketingssalen, at det vil vi da sørge for?
Vi vil give danskerne et bedre liv med billigere biler, og så vil vi skære udgifterne ned på indvandring.
Det lyder da egentlig som et tilbud, jeg egentlig havde forventet at Danmarksdemokraterne sagde top til.
Hans Kristian Skibby (DD), 2023-05-03:
Så er jeg jo ked af ikke at kunne opfylde de forventninger, som hr. Peter Kofod åbenbart har til andre partiers politik, men vores politik er ikke baseret på hverken krykker eller rollatorer fra andre partier.
Den er altså baseret på kroner og øre, og det betyder, at pengepungen skal passe.
Det er også derfor, at vi har gjort meget ud af at vise imødekommenhed ved at komme med vores eget finanslovsudspil, som er noget, jeg ved Dansk Folkeparti jo sådan set aldrig rigtig har formået at gøre i 27 år.
Så vi er nogle forskellige steder i forhold til den del af det.
Vi har en anden tilgang til den økonomiske platform, men det gør jo ikke, at vi ikke kan blive enige om indholdet i det.
Vi siger bare, at det skal være en bæredygtig, vedvarende finansiering, og det er det ikke, når vi bygger det på luftsteg og vindfrikadeller.
Peter Kofod (DF), 2023-05-03:
Er det luftsteg og vindfrikadeller, at man vil skære 2 mia. kr. på nogle udgifter til ikkevestlig indvandring, der samlet set udgør over 30 mia. kr. om året?
Er det ifølge Danmarksdemokraterne luftsteg og vindfrikadeller?
Hans Kristian Skibby (DD), 2023-05-03:
Ja, det er det faktisk.
Ikke desto mindre har Dansk Folkeparti jo været i stand til at bruge de samme penge rigtig mange gange.
Vi oplevede jo i valgkampen, at man i løbet af 7 dage var oppe på, jeg tror, det var 70 mia. kr. i vedvarende manglende finansiering i forhold til reform af hele pensionsområdet og pensionsalderen.
Registreringsafgiften ville man i øvrigt helt fjerne under valgkampen.
Det er 18 mia. kr. Og så ville man også finde 10,5 mia. kr. til klimaudfordringer i forhold til folk, der har fået meget større udgifter på grund af inflationen osv.
Det er rigtig gode initiativer, men igen: Tingene skal altså finansieres.
Og der, hvor jeg håber vi kan finde hinanden, er i vedvarende, rigtig finansiering med kongens mønt i stedet for luftsteg og vindfrikadeller.
Steffen W. Frølund (LA), 2023-05-03:
Tak for det, formand.
Registreringsafgiften i Danmark er alt, alt for høj.
Skal man beskatte alle de negative eksternaliteter, som der er ved biltransport i det hele taget, så skal man have fat i nogle helt andre værktøjer.
De andre værktøjer vil Liberal Alliance også gerne snakke om – men en lavere registreringsafgift er helt klart et af de håndtag, der skal drejes på.
Vi vil gerne fortsat sikre, at der er nogle incitamenter, sådan at det kan være grønne biler, folk vælger i stor stil, men det skal selvfølgelig starte med en meget, meget lavere registreringsafgift uanset biltype.
Det kunne være brændstoffet, det kunne være trængslen, det kunne være tidspunktet på døgnet, vi kører, og hvor vi kører, som kunne være andre ting, som skaber de eksternaliteter, vi gerne vil undgå.
Så vil jeg bare sige, at jeg er ikke bekymret for at kunne finde finansieringen.
Rasmus Jarlov (KF), 2023-05-03:
Tak for forslaget fra Dansk Folkeparti.
Vi er jo også glade for skattelettelser i Det Konservative Folkeparti og glæder os derfor over forslag, som går i den retning.
Det konkrete forslag her er ikke en af de skattelettelser, vi har prioriteret i vores økonomiske planer, og vi finder også, at finansieringen er for ukonkret til, at vi kan støtte forslaget.
Vi har den holdning i Det Konservative Folkeparti, at vi jo ikke kan rende rundt og stemme for flere skattelettelser, end vi selv har afsat finansiering til, så selv om vi i en forhandlingssituation nok ville tage de skattelettelser, vi kunne få, hvis vi sådan virkelig kunne danne flertal for noget, så kan det godt være, at vi kommer til at afvige fra vores egne økonomiske planer.
Men vores stemmeafgivning skal gerne være sådan nogenlunde konsekvent ved, at der er en sammenhæng mellem, hvad vi stemmer for, i forhold til at udgifter og indtægter skal hænge sammen.
Derfor kan vi desværre ikke støtte alle mulige skatteforslag, som ikke er finansieret.
Så vi må desværre sige nej; men vi er glade for, at Dansk Folkeparti i hvert fald arbejder for at få skatten ned.
Peter Kofod (DF), 2023-05-03:
Tak for talen.
Vi kan jo diskutere finansieringen løbende; det er sådan set fair nok.
Jeg havde bare lige brug for at høre ordføreren give en uddybning af, at det ikke er en prioritet for Det Konservative Folkeparti – det var sådan, jeg forstod det – at sænke afgifterne på det her område.
Det kom egentlig lidt bag på mig, for hvis man bare ser på vores nærmeste nabolande – Sverige og Tyskland – så har de nogle væsentlig lavere afgifter på det her område.
Og det betyder også, at man kører i nogle sikrere biler.
Så jeg synes jo, at det burde være konservativ politik, og at man ville lære af noget af det gode, som svenskerne så trods alt har bidraget med, frem for alt muligt andet.
Så måske ordføreren bare vil komme med en uddybning af det; men ellers tak for talen.
Rasmus Jarlov (KF), 2023-05-03:
At skulle vælge mellem forskellige skattelettelser er jo ligesom at stå over for en enormt lækker buffet, hvor man bare kan se den ene gode skattelettelse efter den anden, som man godt kunne tænke sig at tage, men man har kun én tallerken, og der kan kun være et vist antal skattelettelser på den, så man er nødt til at vælge.
Så selv om vi også synes, at det her ville være godt, så har vi valgt at prioritere nogle andre ting omkring arbejdsbeskatning, selskabsbeskatning og en række andre skattelettelser.
Kim Edberg Andersen (NB), 2023-05-03:
Tak for det.
Jeg kører lige pulten lidt op.
Jeg er standin for fru Pernille Vermund i dag.
Det er en stor glæde og en stor ære at få lov at stå og snakke med alle de her dejlige skatteordførere, og det er jo også dejligt at se, at når folk emigrerer fra partier, tager de de gode intentioner med.
Og der skal da lyde en stor tak for, at Nye Borgerlige nu også har indflydelse på DF's politik på den her voldsomme måde, at de ville ønske, at de kunne få lov at nedsætte registreringsafgiften og kalde det familiepolitik.
Det er vi glade for.
Det er de to små hår i suppen.
Naturligvis kommer vi til at støtte, at registreringsafgiften, uanset hvor lidt vi kan få, skal ned, for det er vanvittigt, at vi brandbeskatter vores biler, når de er så nødvendige i store dele af samfundet.
Jeg har tidligere stillet spørgsmål med udgangspunkt i min egen region, men der er masser af steder i Danmark, hvor man har brug for to biler, bare for at få livet til at fungere.
Befordringsfradraget er ikke helt nok, for der er også langt til skole, der er langt til købmanden, der er langt til håndbold, der er langt til alting, når man bor ude på landet, og vi kan altså ikke putte fuglefløjt og mælkebøtter i benzintanken, det kan vi ikke, og vi kan heller ikke betale afdraget nede i banken med dem.
Vi er glade for at bo på landet, men vi synes, det er på tide, at vi holder op med at blive brandbeskattet af det, og derfor skal registreringsafgiften på biler selvfølgelig helt væk – selvfølgelig skal den det.
Der er ikke noget, der giver mere mening.
Der er vi ikke kommet helt i mål med de gode medlemmer fra DF endnu, men vi er da kommet lidt på vej.
Så naturligvis støtter vi op om det her.
Jeg hører godt det med den grønne omstilling, og jeg køber også præmissen for, at vi ønsker grøn omstilling, men jeg håber også, at vi lige en gang imellem sætter fingeren ned i virkelighedens muld og så siger, at der ikke er ladekapacitet til det.
En almindelig husstand ude på landet kan ikke trække 30 kW ind ad indkørslen, og hvis ministeren ville svare mig på én ting, kunne det jo være, hvornår hele Danmark kunne trække 60 kW ind til en husstand på landet.
Det kunne jo være rart at få at vide, for det er det, der skal til, hvis vi skal lade fire elbiler med 11 kW i 10 timer, for at den kan køre igen næste dag, og så samtidig have lov til at bruge noget så fornemt som en mikrobølgeovn, en ovn og få lidt varme i huset, måske et akvarie, og hvad man ellers bruger strøm til, for det er ikke på plads endnu.
Det er fugle på taget, og det lyder godt, men vi bliver nødt til at have hele Danmark med, så derfor, når vi snakker registreringsafgift, lad os da endelig fjerne den.
Jeg har selv købt elbil, for når der ingen registreringsafgift er på bilerne og bilerne er billige, så køber vi biler.
Men lad os nu fjerne den på dem alle sammen.
Vi støtter forslaget fra Dansk Folkeparti og håber på, at de næste år lige ringer, så vi får den kørt helt i mål med det hele, og så lover vi også at komme med finansieringen.
Peter Kofod (DF), 2023-05-03:
Tak for det, formand.
Som jeg startede med i min indledning, da jeg begrundede vores forslag, er det her forslag for os et spørgsmål om familiepolitik, men det er også et spørgsmål, der handler om, og som jeg ikke kom så meget ind på i første runde, at man uden for de allerstørste byer jo ikke bare kan tage en metro, og at man i mange tilfælde ikke bare kan vente på en bus, men er nødt til at have muligheder for at kunne transportere sig selv.
For mange familier vil behovet ikke kunne begrænses til en enkelt bil eller til en delebil; for mange familier vil der være et behov for, at både far og mor kan køre en tur, både for at komme på arbejde, men også for at passe de forpligtelser, man har over for sin resterende familie.
Og nej, der kommer ikke nogen metro uden for den store by i Danmark, i hvert fald ikke i byer, hvor de fleste danskere trods alt bor, og derfor er det her jo en håndsrækning til de mennesker, der dagligt må køre rigtig mange kilometer, både for at komme på arbejde og for at kunne passe deres familiære forpligtelser.
De mennesker mener vi sådan set skal have lov til at transportere sig selv sikrere og billigere og mere klimabevidst i fremtiden, og det er det, vores forslag sigter imod.
Det er derfor, vi ønsker at rykke den grænse, der er i dag, fordi man ikke dækker mange af de mellemklassebiler, der er på markedet, og som jo kører lidt længere på literen.
Jeg ved godt, at nogle af dem er dieselbiler, men man kommer lidt længere på literen med dem, de er lidt mere klimavenlige, og de er lidt større, så man kan bruge dem til flere ting.
Der har også været diskuteret finansiering af vores forslag, og det synes jeg jo er helt legitimt, altså at man tager finansieringen op.
Vi indgår gerne i forhandlinger med andre partier om, hvordan man kunne gøre det her, hvis man ikke bryder sig om vores finansiering.
Vi synes i al beskedenhed, det er en god måde at omprioritere på i samfundet, og det er jo det, vi har lagt op til med forslaget her.
Så jeg kan ikke sige andet end tak for debatten, og tak for de gode taler, og så har vi tænkt os at arbejde videre med det her forslag – ikke lige i Folketingssalen, men i andet regi.
Dennis Flydtkjær (DD), 2023-05-03:
Tak for det.
Her i Folketinget har vi jo rigtig mange gange over mange år behandlet gældsområdet og de mange problemer, der har været på det.
Jeg vil egentlig starte med at sige, at det her ikke er et forsøg på en gylden løsning, der løser alle udfordringerne.
Forslaget handler om, at der er flere tusinde danskere, som oplever, at de ikke kan få lov til at betale deres gæld til det offentlige, fordi Gældsstyrelsen siger, at gælden ikke er inddrivelsesparat, altså at der ikke er lovhjemmel til det.
Så det her er ment som en hjælp til dem, som faktisk gerne vil betale deres gæld og gerne vil have den ud af verden.
Der er faktisk en del danskere, som har udfordringer med, at de ikke kan få lov til at tage et lån i huset – selv om de faktisk gerne vil betale, kan de ikke kan få lov.
Nogle har faktisk betalt og så endda fået pengene sendt tilbage igen.
Der er jo nogle gode regler i dag, som er ment som en beskyttelse af borgerne, så man ikke må opkræve gæld, som der ikke er lovhjemmel til, og det er sådan set ganske fornuftigt, at der er den beskyttelse.
Så det skal være op til den enkelte at vurdere: Jeg vil faktisk godt betale, selv om der kan være den rentebetaling, der er beregnet forkert, eller jeg godt ved, der har været et rykkergebyr, og det er helt okay, og det kan godt være, det er en forkert stiftelsesdato, men jeg anerkender, jeg har gjort det forkert.
Jeg vil faktisk bare gerne betale og komme videre.
Så jeg håber, Folketinget vil tage en løsningsorienteret debat om, hvordan vi hjælper de her mange mennesker, som jo har en grundlæggende god beskyttelse, men hvor beskyttelsen så spænder ben for dem i de her sager, og om vi ikke skulle prøve at lempe de her regler, for at de så kan komme videre med deres huskøb eller bilkøb, eller hvad det kan være.
Sigurd Agersnap (SF), 2023-05-03:
Det vil vi jo, fordi det at sænke registreringsafgiften ikke er den eneste løsning for at forbedre mobiliteten rundtomkring i landet.
Det er en ret dyr løsning, som gør, at dem, der måske i forvejen havde tænkt sig at købe en bil, kan gøre det lidt billigere, og at nogle få, som ellers ikke havde råd til det, vil kunne købe en bil.
Det, som jo også er afgørende, er, at man investerer i den kollektive transport, og der ser vi jo ret store forskelle på tværs af landet.
Det er jo også noget af det, spørgeren italesætter, altså at man har bedre kollektiv transport i f.eks. Københavnsområdet, end man har i Sønderjylland.
Og det er et helt rigtigt problem, at der er for dårlige kollektive løsninger, når man kommer lidt uden for de store byer.
Peter Kofod (DF), 2023-05-03:
Vi har jo nogle meget forskellige behov i Danmark, for når jeg er i København og passer mit arbejde, så kan jeg godt tage metroen, for det er det hurtigste og, synes jeg, det mest attraktive transporttilbud, der er, men når jeg er hjemme i Sønderjylland, vil jeg ikke stå og vente på bussen, altså, så når jeg jo at blive gammel i mellemtiden og få grå hår, før den kommer, for der er det vejene, der gælder, det er privatbilisme; det er den måde, man kommer frem på, hvis man ellers vil frem.
Så vores behov er jo forskellige.
Så det, jeg vel egentlig sporer mig ind på, er, at det jo i virkeligheden er meget forskelligt, hvad vi har brug for, men jeg synes jo, at det her særlig er en håndsrækning til de mange familier, der bor i den del af landet, hvor man ikke bare kan tage en metro eller en bus, men hvor man faktisk har brug for en bil til at komme frem og få en hverdag til at hænge sammen.
Hvorfor vil SF fastholde, at de her mennesker skal betale 150 pct. i skat for at få den mulighed?
Jan E. Jørgensen (V), 2023-05-03:
Nej, men jeg kender alt til udbredelsen af både lynladestandere og almindelige ladestandere, og man har jo den kæmpe fordel, når man så bor på landet, frem for hvis man bor i en etageejendom, at man jo der kan have en ladestation i sin egen indkørsel.
Den mulighed har man jo ikke, hvis man bor i en lejlighed.
Så der er fordele ved at bo på landet, og der er ulemper ved at bo på landet, og der er fordele ved at bo i byen, og der er ulemper ved at bo i byen, og det er der også, når vi taler elbiler.
Men vi skal jo have hele Danmark med.
Altså, det nytter jo ikke, at man kun drøner rundt i en elbil i København, men at vi ikke får det udbredt til resten af landet.
Så kommer vi jo slet ikke i mål med vores klimamål og vores udledningsmål osv.
Så derfor skal vi jo have hele Danmark med på elbilsbølgen.
Mohammad Rona (M), 2023-05-03:
Tak for det.
Vi kommer vidt omkring i forhold til debatten her.
Jeg tror faktisk, man på et tidspunkt sagde, at hvis du køber en bil, køber du tre biler.
Du køber to til staten og en til dig selv.
Med beslutningsforslaget ønsker forslagsstillerne at nedsætte registreringsafgiften for personbiler, så det bliver billigere at registrere en ny personbil.
Vi har nu rundet 130.000 elbiler på de danske veje.
Ud over det er antallet af konventionelle biler i løbet af de seneste år faldet med 65.000.
Danskerne har virkelig fået øjnene op for elbiler.
Det anerkender jeg fuldt ud.
Når det så er sagt, kræver det jo selvfølgelig også, at vi har en grundig og velovervejet finansiering.
Peter Kofod (DF), 2023-05-03:
Tak for talen, og tak for den positive modtagelse af forslaget.
Jeg skal bare lige forstå det her helt rigtigt: Så Moderaterne er enige i forslaget, men det er bare finansieringen, man har noget imod.
Er det sådan, jeg skal forstå det?
For så kan vi jo arbejde på finansieringsdelen.
Mohammad Rona (M), 2023-05-03:
Vi er sådan set enige i, at danskerne skal have råd til en ordentlig og sikker familiebil.
Jeg synes da hellere, at vi skulle sætte os ned og prøve at snakke om, om vi ikke skulle se, om ikke vi kunne gøre det bedre i forhold til elbiler, og hvordan vi kan få det til at blive mere attraktivt, også i forhold til de lånemuligheder, der kunne være i bankerne.
Så det her er en håndsrækning ud til Dansk Folkeparti, og det synes jeg faktisk vi skal arbejde videre med.
Peter Kofod (DF), 2023-05-03:
Regeringen ringer bare!
I har jo flertal i regeringen.
I har jo de 90 mandater, der skal til for at kunne få flertal i Folketingssalen, så I ringer bare.
Hvis I vil noget på det her, stiller Dansk Folkeparti gerne op til en forhandling.
Mohammad Rona (M), 2023-05-03:
Som jeg også sagde i talen, synes jeg, det langt hen ad vejen er et godt forslag – et rigtig godt forslag.
Så derfor kan det godt være, at jeg ringer til hr. Peter Kofod på et tidspunkt.
Kim Edberg Andersen (NB), 2023-05-03:
Det virker sødt, når I vil ringe til hinanden.
Det er dejligt.
Hr. Mohammad Rona er jo fra Nordjylland, og jeg går ud fra, hr. Mohammad Rona modsat hr. Jan E. Jørgensen ved, vi også har etageejendomme i Nordjylland; vi har faktisk byer, der er så store, at vi har det
Så den problematik, jeg opridsede, i forhold til elbilerne og deres funktionalitet i Nordjylland, især med den problemstilling, der er derude, med, at de regionale busruter – især øst-vest-ruterne væk fra motorvejen – bliver sparet væk, gør jo, at vi har en landsdel der og sikkert flere landsdele, hvor de nu også har behov for mere end to biler.
De har behov for bil nr. 3 og nr. 4, hvis ikke deres unge mennesker skal flytte derfra til København og ikke komme tilbage, sådan at vi rigtig kan få affolket yderområderne.
Er hr. Mohammad Rona enig i, at uanset hvor glad man er for elbiler, er virkeligheden bare, at hverken ladenet eller kapaciteten på dem lige nu er der, hvor det giver mening at differentiere det her, sådan at det kun gælder elbiler, og at der altså er en idé i, at det er registreringsafgift på alle biler, vi italesætter?
Mohammad Rona (M), 2023-05-03:
Jeg kan jo afsløre, at jeg er en af dem, der har to biler – en diesel- og en benzinbil – og jeg bor faktisk i Aalborg.
Så jeg anerkender præmissen i forhold til det, som hr. Kim Edberg Andersen fortæller.
Jeg er også en af dem, der har valgt ikke at købe en elbil endnu, fordi infrastrukturen i Nordjylland faktisk ikke er så god, og det håber jeg virkelig der sker noget i forhold til.
Kim Edberg Andersen (NB), 2023-05-03:
Der er jo ikke noget som fugle på taget, men det er bare ikke der, man har lyst til at bruge 250.000 kr. på en bil, hvis det er fugle på taget, altså at du, hvis du bor i Aabybro, ikke ved, om du så lige pludselig ikke får den ladestruktur, og så kan du rent faktisk ikke komme frem og tilbage på arbejde.
Der er altså langt at cykle i en rickshawcykel – det er der bare.
Det var det, jeg mente.
Det er bare det, jeg forsøger at sige: Virkeligheden er ikke der endnu, og derfor bliver vi nødt til helt at anerkende det.
Jeg har også en dieselbil.
Hvis jeg skal køre nedenom herhen i min elbil, skal jeg lade to gange eller noget undervejs.
Der kunne jeg have taget dieselbilen og kørt hele vejen.
Så vi er der ikke endnu; det er de her fugle på taget.
Registreringsafgift og nedsættelse af den er for at hjælpe danske familier primært uden for byerne.
Er Moderaterne virkelig imod det?
Mohammad Rona (M), 2023-05-03:
Det er i orden, tak.
Det er okay i forhold til hr. Kim Edberg Andersen.
Ej, jeg synes ikke, det er fugle på taget, når FDM går ud og siger, at infrastrukturen på elstandere rundt i hele landet bliver markant forbedret hen over de kommende år.
Det er ikke fugle på taget.
Det er fakta, og det synes jeg vi skal høre efter.
Så er jeg jo selvfølgelig med på, at der fra landsdel til landsdel er, hvad kan man sige, forskellige strukturer.
Men det er ikke fugle på taget.
Det er fakta.
Sigurd Agersnap (SF), 2023-05-03:
I 2000 var der 1,8 millioner biler på de danske veje, og i 2023 har vi 2,8 millioner personbiler på vejene.
Det er en stigning på mere end 45 pct. Mere end 6 ud af 10 familier ejer en bil, og mere end 17 pct. af familierne ejer to eller flere biler.
I myldretiden sidder vi 1,08 personer pr. bil, og i gennemsnit bruger vi kun lige under 1,5 af personbilernes 5 sæder.
Og så spilder vi ifølge DI Transport 20 mia. kr. årligt på at holde i kø.
Biler fylder ikke kun i og omkring vores byer, de fylder på vejnettet over hele landet, og de skaber trængsel, støj, luftforurening, ulykker og slitage på vejene.
Derfor er Det Økonomiske Råd i en rapport fra 2021 også kommet frem til, at privatbilismen er underbeskattet.
Når man tager det hele med, er omkostningerne for samfundet langt større end beskatningen.
Det betyder jo ikke, at vi helt kan afskaffe biler og undgå at have biler i et samfund – selvfølgelig kan vi ikke det – men det betyder, at vi nok ikke skal sænke beskatningen på biler.
For i SF er vi ikke fuldstændig modstandere af at sænke registreringsafgiften, som der her foreslås, men vi er modstandere af at sænke den samlede beskatning af bilismen.
Vi vil gerne omlægge registreringsafgiften, så den er grøn.
Det er man på vej til, men vi vil gerne gøre det endnu mere.
Og så har vi i SF i mange år også foreslået et roadpricingsystem, så man betaler lidt mindre ved anskaffelsen af bilen, bl.a. i forbindelse med registreringsafgiften, men mere, når man bruger bilen.
Det er jo, når man bruger bilen, at man udleder CO 2 , at man skaber støj, at man forurener luften.
Så bliver der snakket en del i debatten her om, om man kan komme rundt i hele landet, om man kan komme rundt uden bil.
Det er rigtigt, at der er problemer i visse dele af landet, men bilerne er bare ikke den eneste løsning, og de er heller ikke altid løsningen.
Er man under 18 år, er løsningen på manglende mobilitet ikke flere eller billigere biler; det er en bedre kollektiv transport eller bedre forhold for andre transportformer som cyklismen.
SF kan derfor ikke støtte beslutningsforslaget, som lægger op til at sænke den samlede skat på biltrafik – en beskatning, som mange af landets førende økonomer betegner som en underbeskatning.
Det her er en lettelse af registreringsafgiften på 2 mio. kr., og samtidig står der noget tørt i beslutningsforslaget, at det forventer man at finansiere ved at bruge færre penge på udlændinge, og det kan vi heller ikke støtte.
SF kan derfor ikke støtte beslutningsforslaget.